送台倅趙叔明趨朝
作者：高文虎
朝代：宋

paragraphs: 羲輪正弭節，別駕忽揚鞭。
游從亦雨暑，朋盍知何年。
欲敘情繾綣，難得形周旋。
譜系玉爲牒，輝華珠在淵。
漢家子駿才，今世德麟賢。
洊倅丹丘地，平分刺史天。
婉畫邁前輩，陰功培後緣。
人或得其一，君亦幾於全。
微凉起天末，觸熱趨日邊。
石橋禮尊者，瓊臺訪遺仙。
高張天姥蓋，穩泛雪溪船。
稽山萬塍稻，鏡湖千頃蓮。
行庖擊小鮮，觸境亂鳴蟬。
應酬圖畫中，懷想冕旒前。
早渡月千里，晴帆風一川。
清都鬰佳氣，絳闕鎖祥煙。
放朝上閤後，投謁巖廊先。
諸公競羅致，百辟會班聯。
託契荷傾蓋，爲僚因贅員。
猶憑六六魚，寄問我沈綿。